
Dunaszekcső Községi Önkormányzat Képviselő-testülete
3/2007.

Jegyzőkönyv
Készült a Dunaszekcső Községi Önkormányzat Képviselő-testülete 2007. február 26-án megtartott  üléséről.

Jelen vannak:
	Faller János
	polgármester

	Hetényi Ádámné

Bíró Zsolt
	alpolgármester

	Bokor Zoltánné

Kulutácz Zoltán
	

	Metz Judit
	

	Prucs András
	

	Sándor József Benedek
	

	Szabó Gergely
	képviselők


Pest Éva körjegyző

Igazoltan távol: Tóth András

1.napirendi ponthoz: Demeter Lajos a Polgárőr Egyesület elnöke

Faller János polgármester megállapítja, hogy az ülés határozatképes, mert a megválasztott 10 fő képviselő közül 9 fő az ülésen megjelent. Javaslatot tesz az ülés napirendi pontjaira, melyeket a testület további javaslat nélkül az alábbiak szerint elfogad:

1.) Civil szervek beszámolója a 2006.évi tevékenységükről

Előterjesztő: Demeter Lajos a Polgárőr Egyesület elnöke

                     Bíró Zsolt a Dunaszekcsőért Alapítvány kuratóriumának vezetője

2.) A 2007.évi költségvetés

Előterjesztő: Faller János polgármester 

3.) MEDICINVEST Kft. finanszírozási kérdése

Előterjesztő: Faller János polgármester 

4.) Belső ellenőri jelentés
Előterjesztő: Faller János polgármester

5.) A lejárt határidejű határozatokról és a két ülés között történt fontosabb eseményekről

6.) Előterjesztő: Faller János polgármester

7.) Egyebek

Zárt ülésen:

Vissza nem térítendő támogatás iránti kérelmek

Előterjesztő: Faller János polgármester

NAPIREND TÁRGYALÁSA


1.napirendi pont: Faller János polgármester felkéri a Polgárőr Egyesület elnökét, hogy tartsa meg a beszámolóját.

Demeter Lajos: A Polgárőr Egyesület igyekszik a feladatát maximálisan ellátni. Sajnos létszámgondokkal küzdenek. A 2006-os 17 fős létszám az idén 2 fővel csökkent. 1148 óra szolgálatot  teljesítettek, főleg hétvégi napokon. A Lugio rendezvények alatt folyamatosan végig dolgoztak. 26 közös órát töltöttek el a rendőrségi dolgozókkal együtt, ezek elsősorban ellenőrzések voltak. 
Az árvízvédelem során külön szolgálatot teljesítettek. Éjszaka is folyamatosan a gátakon voltak. 

A Vámhivatallal együttműködési megállapodást kötöttek, amely szintén ellenőrzésekre fog kiterjedni. A Megyei Vámhivatal is felkérte, hogy az Egyesület nyújtson segítséget nekik. 

2006-ban a bevételük az önkormányzati támogatásból 378 eFt volt, melyből 110 eFt-ot üzemanyagköltségre, 29 eFt-ot telefonkártyára és 25 eFt-ot az egyesületi számla kezelési költéségre költöttek el. A megmaradt 214 eFt-ot képzésre tervezték, de az sajnos az elmúlt évben nem valósulhatott meg. Az idei évre feltétlenül tervezi az oktatáson és az önvédelmi képzésen történő részvételt. 
Babarc községben az egyesület tagjainak száma 130 fő, ettől jelentősen el van maradva Dunaszekcső. Igyekeztek beszervezni tagokat, de ez rendkívül nehezen megy. Jó lenne, ha többen lennének, folyamatosabban tudnának tenni a község védelme érdekében. 

Faller János: Nagyon kevés a 15 fős létszám. Az egyesület feladata legyen a nagyobb létszámra kiegészítés. Erre az évre nem került támogatás tervezésre az önkormányzat költségvetésében. Az 56-os főút építésénél folyamatos őrzés kell majd, erre fel fogják kérni az egyesületet. Amennyiben ezt a bevételi forrást nem tudja az egyesület megszerezni, akkor a tartalék terhére az önkormányzat fedezetet biztosít a működéshez. A beszámolót köszöni, és sok sikert kíván az egyesület tagjainak további munkájukhoz.

Bíró Zsolt a Dunaszekcsőért Alapítvány kuratóriumának elnöke: (A projektoros diavetítéssel megoldott beszámoló a jegyzőkönyv melléklete.)

Faller János: Reméli, hogy a beszámoló a kétkedőnek is bizonyítás volt az Alapítvány munkájára.  Dicséretes, hogy ekkor összegre tettek szert pályázati úton. Fontos, hogy a közművelődési feladat átvételével az Alapítvány ne csak a nyári rendezvényekre koncentráljon, hanem egész évben gondolkodjon. 

Bíró Zsolt: Már dolgoznak a közművelődési feladatok ellátásán. A civil szerveknél folyik az igényfelmérés. Céljuk, hogy megteljen a Művelődési ház. Terveik is vannak, igények is vannak. A kész éves programot be fogják mutatni a képviselő-testületnek.

Hetényi Ádámné: Rendkívül fontos felmérést készíteni, hogy az emberek mit szeretnének. Előbb ezt kell tudni, és utána kell szervezést csinálni. Ezt a sorrendet nagyon fontosnak tartja.

Bíró Zsolt: Csoportokat hívtak meg, ahol beszéltek az igényeikről. Erről felmérést készítettek már. Ez az év tanuló idő lesz, de mindent megtesznek az eredményes működtetésért. Feltétlenül kell 1 fő vezető a Művelődési házba, ezt pályáztatni fogják. Az Alapítvány képviseletét is elláthatná ez a személy. A lehető legoptimálisabb megoldást keresik. 

Faller János: Az önkormányzat tervezte a közművelődési feladat ellátására a forrást a költségvetésében. Ezt használja fel az Alapítvány a lehető legjobban a művelődési ház működtetésére. 

A Krammer háznál az önkormányzat megcsináltatja a lépcsőt, ha meglesz a támfal. Besegítünk a munkába, hogy minél hamarabb megoldódhasson ez a probléma is. 
Mezt Judit: A tanfolyamok milyen kihasználtsággal zárultak? Jól meg voltak hirdetve?

Bíró Zsolt: Általában 10 fős létszámúak voltak. Vannak további tanfolyami terveik is, de tisztában vannak azzal, hogy az érdeklődők nem fognak tolongani. 

A közösségteremtésre rendkívül nagy hangsúlyt kíván fektetni az Alapítvány.

Kéri a képviselő-testület tagjait, hogy ne külső szemlélők legyenek, hanem észrevételeikkel segítsenek, amivel jobbá válik a munka, és a lehető legjobb kerekedjen ki belőle a faluért.

Vita nem volt, a testület 9 szavazattal 0 ellenében a következő határozatot hozta: 

15/2007.(II.26.) Kt.számú határozat

a civil szervezetekről 
1.) A képviselő-testület a Polgárőr Egyesület munkájáról szóló beszámolót elfogadja. A polgárőrség működését az önkormányzat továbbra is támogatni kívánja. A képviselő-testület fontosnak tartja, hogy az egyesületi vezetők végezzenek komoly szervezőmunkát a tagok számának emelkedése érdekében.
        Határidő: 2007.december 31.

        Felelős: Faller János polgármester

2.) A képviselő-testület a Dunaszekcső Emlékeiért és Jövőjéért Alapítvány beszámolóját elfogadja.  

Az Alapítvány részére a megkötött megállapodás végrehajtásához a közművelődési feladat ellátására 2007.évben 6.600.000 Ft-ot biztosít a képviselő-testület.

Határidő: 2007.december 31.

Felelős: Faller János polgármester

2.napirendi pont: Faller János polgármester: A képviselő-testület döntéseinek megfelelően elkészült a költségvetés átdolgozott tervezete. Az írásos előterjesztést valamennyien megkapták, melyből látható, hogy a kiadások és a bevételek hogyan változtak, melynek eredményeként a hitelfelvétel elkerülhető. A bevételi és a kiadási oldal egyenlő lett tehát hitel beállítása nélkül. 
Fontos takarékoskodni, és ezzel együtt tartalékot képezni is. Állandó jelleggel vannak nem várt kiadások, mint most pl. az iskola kazánja lyukadt ki. 

Az átdolgozás tehát a testület elvárásainak megfelelően történt meg, javasolja, hogy a testület fogadja el a 2007.évi költségvetést.

Vita nem volt, a testület 9 szavazattal 0 ellenében a következő rendeletet alkotta: 

1/2007.(II.27.) számú
önkormányzati rendelet

a 2007.évi költségvetésről
(Az elfogadott rendelet a jegyzőkönyv melléklete.)

3.napirendi pont: Faller János polgármester: Évekkel ezelőtt a környező települések társultak az orvosi ügyeleti ellátásra. A feladatot a MEDICINVEST Kft.látja el úgy, hogy a finanszírozást az önkormányzatok kapják, mint szolgáltatók, és a Kft. számlázása alapján utalják át a támogatást. Az egészségügy reformja e téren is változásokat eredményezett, amely azt teszi indokolttá, hogy a feladatot ellátó közvetlenül megkaphassa az OEP-től a finanszírozási összegeket. Ennek semmiféle akadályát nem látja, ezért javasolja a testületnek, hogy ehhez határozattal járuljon hozzá. 
Vita nem volt, a testület 8 szavazattal, 1 tartózkodással a következő határozatot hozta:
16/2007.(II.26.) Kt.számú határozat

a MEDICINVEST közvetlen finanszírozásáról

A képviselő-testület az ügyeleti ellátást továbbra is a Lánycsók és Társuló Önkormányzatok Összevont Ügyeleti Szolgálatot fenntartó társulás útján, a Medicinvest Kft. feladatellátásával kívánja megoldani akképp, hogy a feladatellátó közvetlenül az egészségbiztosítóval köti meg a finanszírozási szerződést. 
4.napirendi pont: Faller János polgármester ismerteti a Mohácsi Többcélú Kistérségi Társulás belső ellenőrének jelentését a 2006.évi tevékenységről. (A jelentés a jegyzőkönyv melléklete.) 
Kérdés, hozzászólás nem volt, a testület 9 szavazattal 0 ellenében a következő határozatot hozta: 

17/2007.(II.26.) Kt.számú határozat

a belső ellenőri jelentésről

A képviselő-testület a Mohácsi Többcélú Kistérségi Társulás által elvégzett belső ellenőri tevékenységről szóló éves ellenőrzési jelentést elfogadja. 

Határidő: azonnal

Felelős: Faller János polgármester

5.napirendi pont: Faller János polgármester: A két ülés közötti fontosabb eseményekről elmondja, hogy a Magyar Labdarúgó Szövetség műfüves pályaépítésre ír ki pályázatot. Községünkben két pálya is van, amely a pályázaton részt vehetne. Az általános iskolai pályát feltétlenül be kellene juttatnunk ebbe a programba. Elsődlegesen az önkormányzatnak regisztráltatnia kell magát a szándéknyilatkozat alapján. Az MLSZ végzi a szervezési munkákat, felmérik a pályafelújítás szükségletét. A regisztráció után kerül majd sor az árajánlat megadására. A fedezet 15 éves hitel lehet, a költség kb. 20 millió forint lenne. A kialakítandó pálya többfunkciós lehet, pl.foci-tenisz-röplabda.
Bíró Zsolt: A többfunkciós pálya nagyon jó lenne a községben, mert többen jelezték, tehát igény lenne pl. teniszpályára. Legyen a településfejlesztési céljaink egyike a többfunkciós pálya kialakítása.

További hozzászólás nem volt, a testület 9 szavazattal 0 ellenében a következő határozatot hozta:

18/2007.(II.26.) Kt.számú határozat
a lejárt határidejű határozatokról, a két ülés között történt fontosabb eseményekről
1.) A képviselő-testület a sportfeladatok, sportintézmények fejlesztési lehetőségeinek felkutatása érdekében regisztráltatja az önkormányzatot az OLLE programban.

Faller János polgármester: Az idei évben is megrendezésre kerül május 21-én a „Kihívás Napja”. Két éve már részt vettünk a megmérettetésben. Ez a nap az egész napos mozgásról szól. Ha részt kívánunk benne venni, akkor a szervezést már most el kell kezdeni. A nevezési díj 4.000 Ft. Fel kell használni a faluTV-t is a szervezésre, össze kell gyűjtenünk az embereket. Kérdés tehát, hogy részt kíván-e venni a község a Kihívás Napja programban. 
Hetényi Ádámné: Meg  kell találni azt az egy személyt, aki ennek a napnak a szervezését és az irányítását felvállalja. Ez fontos, enélkül nem sikerülhet ez a program.

További hozzászólás nem volt, a testület 9 szavazattal 0 ellenében a következő határozatot hozta:

18/2007.(II.26.) Kt.számú határozat

2.) Dunaszekcső község részt kíván venni a 2007.május 21.-i Kihívás Napja programban. A nevezési díjat a költségvetés terhére a testület biztosítja. Felhatalmazza a polgármestert arra, hogy a szervezési és irányítási feladatok ellátására keresse meg a megfelelő személyt.

Faller János polgármester: A napokban kapott egy céges megkeresést pályázat elkészítése érdekében. A hivatal dolgozói a leterheltségük miatt már többet nem tudnak felvállalni, és a bonyolultság miatt elképzelhető, hogy nem is alkalmasak bizonyos pályázatok elkészítésére. Úgy gondolja, hogy pl. a játszóterek, a foci pályán lévő öltöző és a Művelődési ház felújítására beadandó pályázatok esetében szükséges külső pályázatírót megbízni. 

Bokor Zoltánné: A központi játszóteret kell elsődlegesen rendbe hozni. Itt lesz a gyönyörű Templom tér, mögötte pedig a lerobbant játszótér. 

Prucs András: Indokolt lenne a körbe kerítése, éjszakára pedig le kellene zárni. Csak így lenne kivédhető a rongálás.

Faller János: A rózsadombi játszótér helyreállítása is indokolt, hiszen ott vannak apró gyerekek. Ott legalább nagy a civilszervezés is a munkálatokra.

A testület 9 szavazattal 0 ellenében a következő határozatot hozta: 

18/2007.(II.26.) Kt.számú határozat

3.) A képviselő-testület az elkövetkezendő időszakban a játszóterek, a művelődési ház és a sportöltöző felújítása, fejlesztése érdekében a pályázatok elkészítéséhez külső segítséget vesz igénybe.

Faller János polgármester: A Mohácsi Többcélú Kistérségi Társulás ülésén Bóly város polgármestere bejelentette, hogy a környező településekkel Kistérségi Társulást kívánnak létrehozni, és ezzel kiválnak a mohácsi társulásból. Kérte, hogy a társulás járuljon hozzá a kiváláshoz. 
Jó a társulásnak, ha sok településből áll, a résztvevők száma jelenleg 43. Ha kiválik Bóly, akkor jelentősen csökkenni fog a tagok száma. Mohács támogatottsága jó, Bóly pedig lehet, hogy veszít a kilépéssel. De elindították az eljárást, miért akadályozná meg bármely település is a kiválásukat. 

Szabó Gergely: Bóly város konkrét projekttel rendelkezhet, ha felvállalja a kistérség alakítását.

A testület 6 szavazattal 3 ellenében a következő határozatot hozta: 

18/2007.(II.26.) Kt.számú határozat

4.) A képviselő-testület tudomásul veszi, hogy Bóly Város Önkormányzata és a hozzácsatlakozó települések önállóan kistérségi társulást kívánnak létrehozni, kiválva a Mohácsi Többcélú Kistérségi Társulásból.

Faller János polgármester: Az előző testület is amellett döntött, hogy bár nincs focicsapat, de a pályára és az öltözőre figyelmet kell fordítani. Ezt nagyon nehéz megvalósítani, ha nem bízunk meg valakit azzal, hogy rendszeresen ránézzen az ingatlanra. Javasolja, hogy a volt gondnokot, csekély díjazás ellenében, az önkormányzat bízza meg ezzel a feladattal.

A testület 8 szavazattal és 1 ellenszavazattal a következő határozatot hozta: 

18/2007.(II.26.) Kt.számú határozat

5.) A képviselő-testület a 2007.évi költségvetésében a sportöltöző napi ellenőrzési feladataira havi 6.500 Ft-ot biztosít.

Faller János polgármester: Az elmúlt ülés óta két vállalkozás is megkereste reklámkiadványok elkészítése ügyében. 

Sándor József: Szerinte a Dunántúli Napló maradjon a fő hirdetési és reklámozási lehetőség az önkormányzat részére. Az egész oldalas megjelenésnek nagyon jó visszhangja volt.

Bíró Zsolt: Elsősorban az ingyenes lehetőségeket kell kihasználni. Inkább szórólapokat kell készíteni, melyeket a rendezvényeken személyesen adhatunk át az érdeklődőknek.

Faller János: Március 15-én erdélyi magyarlakta település képviselőivel fog találkozni. A találkozás témája a testvér-települési kapcsolat kialakítása. A község kb. 200 km-re van a határtól. Április 22-re meghívást kapott Franciaországba 2 személy részére a testvér-település polgármesterétől. A költségeket is figyelembe véve úgy gondolja, hogy az idei évben nem vállalja fel az utazást. 
A MAHAJOSZ értesítette arról, hogy az idei évre a bérelt terület díját még kifizetik, de utána felmondják a szerződést.

Javasolja, hogy a két ülés között történt fontosabb eseményekről szóló tájékoztatót, a meghozott döntések mellett, a testület fogadja el.

A testület 9 szavazattal 0 ellenében a következő határozatot hozta:

18/2007.(II.26.) Kt.számú határozat

6.) A képviselő-testület a lejárt határidejű határozatokról, a két ülés között történt fontosabb eseményekről szóló tájékoztatót tudomásul veszi.

Egyebek:

Bíró Zsolt: Van-e helyi erő a pályázatok írására? Rendkívül sok erő és energia kell a megíráshoz, de az elszámoláshoz is.

A közoktatási feladatellátás érdekében szükségesnek tartja közös testületi ülést Dunafalva képviselő-testületével.

Az árvízvédelemmel kapcsolatos levelet olvasta az önkormányzat honlapján. Mennyire szólhat bele a védművek kiépítésébe?

Hetényi Ádámné: Szó esett már a képviselők kedvezményes internet-használati lehetőségéről. Kér konkrétabb információt.
Bokor Zoltánné: Megkötötte-e a megállapodást az önkormányzat az alapítvánnyal a közművelődésre? Nyilvános-e ez a megállapodás?

A Papközben a korlát megépítését újólag felvetné.

Metz Judit: Kéri, hogy az önkormányzati rendeleteket kapják meg a képviselők e-mailben.

Sándor József: Az Alszögben a vízfolyásokat ki kell tisztítani. A lakók társadalmi munkát is vállalnak. Az iskolánál a patakmeder tisztítása tervben van-e az idei évre?

Faller János: A közös ülésnek értelme már nincs, az iskolafenntartásra már Szeremlével társultak. Azt sem fogadták el érvként, hogy még a RÉV fenntartása is visszajönne a finanszírozásban.  

Az árvízvédelem komoly szakmai kérdés, a védművek tervezésébe és kivitelezésébe véleménye szerint nem szólhat bele az önkormányzat. De utána fog érdeklődni.

Az internet szolgáltatás kiépítése folyamatban van. Az igényeket kéri bejelenteni, az előfizetés díját az önkormányzat fogja fizetni. 

A megállapodás a testület döntése alapján megköttetett, természetesen bármikor megnézhetik.

Az iskolánál a patak medrének tisztítását közhasznú munkások fogják megcsinálni, kb.80 méteres hosszban. A Fok patak már biztos nem fog beleférni a tavaszi végrehajtásba. 

A Papközben a korlát idén nem fog elkészülni, türelmet kér.

Prucs András: Vállalja, hogy a korlát vasanyag szükségletét felméri, és utánanéz az áraknak.

Sándor József: Megkapta az értékbecslést a balatoni táborra, mely szerint az ingatlan értéke 18-20 millió forint.

Faller János: A Magtár tulajdonosa felajánlotta az ingatlant az önkormányzatnak megvételre. Nyert 5 millió forintot az épület helyreállítására, de az kevés. Építéshatósági eljárás is folyamatban van a tulajdonos ellen. A rendezési tervben utána kell nézni, hogy milyen védettség alatt áll az épület. 
A Gárdonyi közben lévő játszótéri elemeket le kell szerelni és fel kell hozatni a balesetveszély megszüntetésére.

Bíró Zsolt: A magtárral kapcsolatban minden információ a rendelkezésére áll. A tulajdonos 1,5 millió forintért eladná az önkormányzatnak, feladta az eredeti terveit, ki akar szállni az egész helyreállításból. Már az előző testületnek is felajánlotta az ingatlant. Csináltatott egy hatalmas rekonstrukciós tervet, amellyel az ingatlant kulturális célokra alakíttatta volna ki. 
Lehetőségünk lenne közösségi hely kialakítására az ingatlanon. 1,5 millióért megkapnánk. Statikai szempontból kellene helyreállíttatni. Biztos, hogy lehet majd pályázni ilyen helyreállításra. A hajómalom kiszolgáló épülete is lehetne a malomépület. A másik két ingatlant – Szeteli és Facskó  házak – is meg kellene szerezni, mert együtt hatalmas értéket képviselnek.

Szabó Gergely: Szép elgondolás, de az ingatlanvásárláshoz és a felújításhoz honnan teremtse elő az önkormányzat a fedezetet.

A testület a napirendek tárgyalását zárt ülésen folytatta.

Kmf.

 Faller János
Pest Éva

polgármester
körjegyző

